遊武昌寒溪西山寺
作者：蘇軾
朝代：宋

paragraphs: 連山蟠武昌，翠木蔚樊口。
我來已百日，欲濟空搔首。
坐看鷗鳥沒，夢逐麇麚走。
今朝橫江來，一葦寄衰朽。
高談破巨浪，飛屨輕重阜。
去人曾幾何，絕壁寒溪吼。
風泉兩部樂，松竹三益友。
徐行欣有得，芝朮在蓬莠。
西上九曲亭，衆山皆培塿。
却看江北路，雲水渺何有。
離離見吳宮，莽莽真楚藪。
空傳孫郎石，無復陶公柳。
爾來風流人，惟有漫浪叟。
買田吾已决，乳水況宜酒。
所須修竹林，深處安井臼。
相將踏勝絕，更裹三日糗。